text: айдын көлі талас өзенінің төменгі ағысы алабында орналасқан тұйық көл. жамбыл облысы сарысу ауданы жерінде, ақжар, жылқыбай көлдерінің солтүстігінде, теңіз деңгейінен 305,0 биіктікте жатыр. аумағы 7,0 км2, ұзындығы 5,8 км, енді жері 2,9 км, жағалау бойының ұзындығы 23,0 км. жағалауы жазық, қамыс, құрақ өскен. суы тұзды. негізінен жауын-шашын суымен толысады. көктемгі жауын-шашын кезінде көршілес жатқан көлдермен ұласып кетеді. жағалауы мал жайылымы.